CELEX: 32017R2092
Language: sk
Date: 2017-11-15 00:00:00
Title: Nariadenie Európskeho parlamentu a Rady (EÚ) 2017/2092 z 15. novembra 2017, ktorým sa mení nariadenie (EÚ) č. 1380/2013 o spoločnej rybárskej politike

17.11.2017   
            
            
               SK
            
            
               Úradný vestník Európskej únie
            
            
               L 302/1
            
         NARIADENIE EURÓPSKEHO PARLAMENTU A RADY (EÚ) 2017/2092
   z 15. novembra 2017,
   ktorým sa mení nariadenie (EÚ) č. 1380/2013 o spoločnej rybárskej politike
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s riadnym legislatívnym postupom (2),
   keďže:
   
               (1)
            
            
               V článku 15 ods. 1 nariadenia Európskeho parlamentu a Rady (EÚ) č. 1380/2013 (3) sa stanovuje povinnosť vylodiť všetky úlovky druhov, na ktoré sa vzťahujú obmedzenia výlovu, a v Stredozemnom mori aj úlovky druhov, na ktoré sa vzťahujú minimálne veľkosti (ďalej len „povinnosť vylodiť úlovky“).
            
         
               (2)
            
            
               Viacročné plány uvedené v článku 9 nariadenia (EÚ) č. 1380/2013 a riadiace plány resp. plány hospodárenia uvedené v článku 18 nariadenia Rady (ES) č. 1967/2006 (4) majú obsahovať podrobné ustanovenia, ktorých cieľom je uľahčiť vykonávanie povinnosti vylodiť úlovky (ďalej len „plány pre odhadzovanie“).
            
         
               (3)
            
            
               V článku 15 ods. 6 nariadenia (EÚ) č. 1380/2013 sa stanovuje, že Komisia môže na maximálne obdobie troch rokov prijať dočasné plány pre odhadzovanie, ak nie sú prijaté žiadne viacročné plány alebo plány hospodárenia.
            
         
               (4)
            
            
               Skúsenosti ukázali, že pripraviť a prijať viacročné plány alebo plány hospodárenia, ktorých súčasťou sú plány pre odhadzovanie, trvá dlhšie, ako sa predpokladalo v čase prijatia nariadenia (EÚ) č. 1380/2013.
            
         
               (5)
            
            
               Je teda vhodné stanoviť obdobie, počas ktorého Komisia môže prijímať plány pre odhadzovanie v prípade, ak nie sú prijaté viacročné plány alebo plány hospodárenia.
            
         
               (6)
            
            
               Nariadenie (EÚ) č. 1380/2013 by sa preto malo zodpovedajúcim spôsobom zmeniť,
            
         PRIJALI TOTO NARIADENIE:
   Článok 1
   V článku 15 nariadenia (EÚ) č. 1380/2013 sa odsek 6 nahrádza takto:
   
      „6.   Ak nie je pre daný rybolov prijatý žiaden viacročný plán alebo plán hospodárenia v súlade s článkom 18 nariadenia (ES) č. 1967/2006, Komisia je splnomocnená prijať podľa článku 18 tohto nariadenia delegované akty v súlade s článkom 46 tohto nariadenia, stanovujúce dočasne osobitné plány pre odhadzovanie obsahujúce špecifikácie uvedené v odseku 5 písm. a) až e) tohto článku na úvodné obdobie maximálne troch rokov, ktoré možno predĺžiť o ďalšie celkové obdobie troch rokov. Členské štáty môžu v súlade s článkom 18 tohto nariadenia spolupracovať pri vypracúvaní takéhoto plánu, aby Komisia prijala takéto akty alebo predložila návrh v súlade s riadnym legislatívnym postupom.“.
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 15. novembra 2017
      
         
            Za Európsky parlament
         
         
            predseda
         
         A. TAJANI
      
      
         
            Za Radu
         
         
            predseda
         
         M. MAASIKAS
      
   
   
      (1)  Stanovisko z 18. októbra 2017 (zatiaľ neuverejnené v úradnom vestníku).
   
      (2)  Pozícia Európskeho parlamentu z 24. októbra 2017 (zatiaľ neuverejnená v úradnom vestníku) a rozhodnutie Rady z 10. novembra 2017.
   
      (3)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
   
      (4)  Nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (Ú. v. EÚ L 409, 30.12.2006, s. 11).